একে রাজবধূ তায় আবার ডাকসাইটে মার্কিন অভিনেত্রী। কিন্তু তাঁর এ কী পোশাক! বাড়ির বিছানার চাদর কেটেই বানিয়েছেন নাকি।পর্দাও হতে পারে। তবে কি রাতপোশাকে ভুল করে চলে এসেছেন অনু্ষ্ঠানে? কথাগুলো যাঁর সম্পর্কে বলা হচ্ছে তিনি মেগান মার্কল। গত ১৯ মে প্রিন্স হ্যারির সঙ্গে বিবাহবন্ধনে আবদ্ধ হয়েছেন মেগান। সম্প্রতি ডাচেস অফ সাসেক্স লিঙ্কনশায়ারে একটি বিয়ের অনুষ্ঠানে গিয়েছিলেন, সঙ্গে ছিলেন ডায়না-পুত্র অর্থাৎ তাঁর স্বামী রাজকুমার হ্যারিও। সেখানেই নীল-সাদা ফুলছাপ একটি পোশাক পরেছিলেন মেগান। আর তারপরই টুইটার, ইনস্টাগ্রাম-সহ সোশ্যাল মিডিয়ায় ট্রোলড হতে থাকেন। ‘মেগান একজন রাজবধূ, তিনি কীভাবে এরকম বোহেমিয়ানের মত একটা আধা-কাফতান জাতীয় পোশাক পরে বিয়েবাড়িতে আসেন।’ ‘এই পোশাকটা বেশ আরামদায়ক, রাতপোশাক হিসাবে খুব ভাল’, এই জাতীয় মন্তব্য ভেসে আসে হলিউডের জনপ্রিয় অভিনেত্রীর বিরুদ্ধে। জর্জ উডহাউসের ছোট্ট একটি গির্জায় বিবাহ অনুষ্ঠানে মেগানের এই পোশাক নির্বাচন নিয়ে অনেকেই বেশ অবাক হয়েছেন। স্যুটে তো মেগানকে বেশ লাগে। ‘স্মার্ট ও স্টাইলিশ’, তবে এই ধরনের ঢিলেঢালা পোশাক কেন, এটা অনু্ষ্ঠানের সঙ্গে একেবারেই মানানসই নয়, মন্তব্য করেন এক ফ্যাশন ডিজাইনারও। যদিও অনুরাগীরা বলেছেন, মেগানের পোশাক একেবারেই ‘ফ্ল-লেস’।